Vyf gewond toe vier losbrandParamedici op die toneel. (Foto: ER24) Die polisie is op die spoor van vier verdagtes wat Vrydagoggend doodluiters met vuurwapens uit hul motor in Florida aan die Gautengse Wes-Rand geklim en op ’n groep taxibestuurders losgebrand het. Volgens nooddienspersoneel van ER24 en Netcare 911 is vyf mense in die voorval beseer. Kapt. Kay Makhubele, woordvoerder van die polisie, sê die voorval het omstreeks 07:00 by die kruising van Gordon- en Hendrik Potgieterweg plaasgevind. Die verdagtes het ná die skietery weer in hul Ford Fiesta geklim en op die vlug geslaan. Daar word vermoed dat die voorval met taxigeweld verband hou. Russel Meiring, woordvoerder van ER24, het gesê paramedici het omstreeks 08:00 by hul aankoms op die toneel ’n man aangetref waar hy in ’n klein winkel gelê het. Vyf ander het op die sypaadjie gelê. “Drie mense het verskeie skietwonde opgedoen en was in ’n kritieke toestand terwyl twee ander ernstige skietwonde opgedoen het.” ’n Sesde pasiënt is nié in die skietery gewond nie, maar het wel sy enkel beseer. ’n Saak van poging tot moord word ondersoek. Die polisie doen ’n beroep op die publiek om enige inligting rakende die voorval by hul naaste polisiestasie of by die misdaadstopnommer 0860010111 aan te meld.